Συζήτηση:Κομφούκιος

message: Φίλτατε Καλογερόπουλε είχα ξεκινήσει τη συγγραφή ενός άρθρου για τον Κομφούκιο αλλά απέμεινε σε πολύ πρώιμα στάδια. Παραθέτω εδώ αυτά, που είχα προλάβει να γράψω για την περίπτωση όπου σου φανεί κάτι χρήσιμο.
Ο Κομφούκιος (550 ή 551-479 π.Χ.), σύμφωνα με την κινεζική παράδοση, ήταν φιλόσοφος, πολιτική φυσιογνωμία της εποχής, εκπαιδευτικός, και ιδρυτής της σχολής RU της κινεζικής φιλοσοφίας. Οι διδασκαλίες του, που βρίσκονται στο έργο Ανάλεκτα, διαμορφώνουν τον τύπο της ύστερης κινεζικής θεώρησης για την εκπαίδευση και τη συμπεριφορά του ιδανικού ατόμου.
Ο Κομφούκιος, γεννήθηκε το 550 π.Χ., σύμφωνα με τον ιστορικό Ζε Μα Τσιεν, στη μικρή πόλη Λου της χερσονήσου Σαντόνγκ στη βορειοανατολική Κίνα. Εκείνη την εποχή, η Κίνα ήταν χωρισμένη σε μικρά κρατίδια, υπολείμματα του ενιαίου βασιλείου Ζου, που κατέρρευσε μετά τις βαρβαρικές εισβολές το 771 π.Χ., τα οποία σπαράσσονταν από εμφύλιες διαμάχες. Με τον καιρό, η επιβίωση γινόταν όλο και δυσκολότερη, ειδικά για την τάξη των Σι (shi) ("ακόλουθοι ευγενών" ή "ιππότες"), από όπου προερχόταν και ο ίδιος ο Κομφούκιος. Οι ηγεμόνες των διάφορων κρατιδίων άρχισαν να στηρίζονται στους διορισμένους διοικητές παρά στους τιμαριούχους ευγενείς ώστε να διοικούν τα εδάφη τους, αυτή η κατάσταση αποστέρησε τους Σι των προνομίων τους οδηγώντας τους στην παρακμή. Παρά ταύτα η γνώση των αριστοκρατικών παραδόσεών, τους βοήθησε να παραμείνουν πολύτιμοι για τους ανταγωνιζόμενους βασιλείς, οι οποίοι επιθυμούσαν να μάθουν τον τρόπο να επανακτήσουν την ενότητα που είχε επιβάλει ο Ζου ενώ επεδίωκαν να τον μιμηθούν με την αντιγραφή τυπικών και τελετουργικών της έκπτωτης δυναστείας.
Σε μικρή ηλικία (περίπου 3 ετών) ο Κομφούκιος έχασε τον πατέρα του και ορφανός αντιμετώπισε το φάσμα της ένδειας. Δεν είναι γνωστό που έλαβε την εκπαίδευσή του, αλλά η παράδοση μεταφέρει ότι σπούδασε τελετουργική με τον ταοϊστή δάσκαλο Λάο Νταν, μουσική με τον Τσανγκ Χονγκ, και βάρβιτο με το μουσικοδιδάσκαλο Ξιάνγκ. 
Στα δεκαεννέα του χρόνια ήταν ήδη παντρεμένος αποκτώντας από αυτό το γάμο ένα γιο και δύο κόρες. Αμέσως μετά το γάμο του εργάστηκε για την οικογένεια Κι, της οποίας η δικαιοδοσία περιλάμβανε την περιοχή Τσόου, πρώτα ως επιμελητής των αποθηκών, και έπειτα ως επιθεωρητής των κήπων και των βοσκών. 
Στα 22 του ξεκινά να διδάσκει παιδιά αριστοκρατικών οικογενειών ως οικοδιδάσκαλος. Σταδιακά φέρεται να δημιουργείται γύρω του μια ομάδα ακολούθων τους οποίους διδάσκει ενώ ταυτόχρονα αφιερώνεται στην πολιτική επιστήμη. Ο αριθμός των μαθητών του ποικίλει με τις πιο υπερβολικές μαρτυρίες να αναφέρονται σε τρεις χιλιάδες. Το πιθανότερο άθροισμα ακολούθων εγγίζει τους εβδομήντα ή εβδομήντα δύο, αν και οι δύο αριθμοί αποτελούν πιθανή ηλικία θανάτου του Κομφουκίου και μπορεί να δίνονται συμβολικά.
Στα 517 π.Χ. επισκέφθηκε την πρωτεύουσα του βασιλείου μαζί με δύο μαθητές του. Εκεί μελέτησε τους θησαυρούς της βασιλικής βιβλιοθήκης, καθώς και μουσική, που είχε καλλιεργηθεί σε υψηλό επίπεδο στην Αυλή. Σύμφωνα με τον ιστορικό Ζε Μα Τσιεν, τότε συνάντησε και συνομίλησε με τον Λάο Τσε, πατέρα του Ταοϊσμού.
Στην ηλικία των πενήντα, όταν στο θρόνο βρισκόταν ο Ντινγκ της Λου, αναγνωρίστηκαν οι ικανότητες του και διορίστηκε Υπουργός δημόσιων έργων και ακόλουθα Υπουργός Δικαιοσύνης. Κατά τα φαινόμενα ο Κομφούκιος προσέβαλε κάποια μέλη της αριστοκρατίας της Λου και αναγκάστηκε να εγκαταλείψει τη θέση του και να οδηγηθεί στην εξορία.
--Auribus teneo lupum 17:12, 12 Οκτωβρίου 2006 (UTC)
Μου επισημάνθηκε από χρήστες μέσω email ότι το λήμμα ως μετάφραση στο μεγαλύτερο μέρος του από το Plato stanford έχει πρόβλημα copyright. Επειδή δεν υπάρχει περίπτωση να κάτσω εξαρχής να ξεδιαλύνω τι είναι και τι δεν είναι μτφρ. αφαίρεσα το λήμμα και έφερα το αγγλικό στη διάθεσή σας για μτφρ. Απ' ό,τι βλέπω βέβαια μπορούν να χρησιμοποιηθούν και οι πληροφορίες του φίλτατου Ωριγένη--ΗΠΣΤΓ 22:02, 12 Ιανουαρίου 2007 (UTC)
--------------------------------------------------------------------------------------
Η ελληνική μεταγραφή των ονομάτων του Κομφούκιου από τα pinyin και τα Wade-Giles είναι λάθος. Αυτά τα συστήματα έχουν πολυ συγκεκριμένο τρόπο που διαβάζονται που δεν είναι ο αγγλικός.
thread_title:  Σχόλια